শোভন চট্টোপাধ্যায়ের একটা তৃপ্তির হাসি আছে। যাতে কোনও শব্দ শোনা যায় না। শুধু দাঁত দেখা যায়। আর গোলাকার মুখের ‘ডাব্‌ল চিন’এ ভাঁজ পড়ে। পরিচিতের শংসাপত্র পেয়ে তিনি সেই হাসিটা হেসে বলেছিলেন, ‘‘সিটিং এমএলএ’কে টিকিট না-দেওয়াটা খারাপ দেখায়। ক্ষোভ-বিক্ষোভ সব দলেই থাকে। কিন্তু যিনি বর্তমান বিধায়ক, তাঁকে পরেরবার টিকিট না-দিলে মনে হয়, তিনি কোনও কাজই করেননি। ব্যাপারটা তো তা নয়!’’
‘ব্যাপারটা’ যথেষ্ট কৌতূহলোদ্দীপক। তৃণমূলের অন্দরে যখন ‘ব্যাপারটা’ প্রায় সর্বজনবিদিত, তখনই খেলা ঘুরিয়ে দিলেন ‘দিদির কানন’। দক্ষিণ ২৪ পরগনার রায়দিঘিতে এ যাত্রা টিকিট বেঁচে গেল অভিনেত্রী দেবশ্রী রায়ের।
দলের জেলা সভাপতি হিসাবে দেবশ্রীর সঙ্গে শোভনের সম্পর্ক যথেষ্ট ঘনিষ্ঠ। জেলার রাজনীতিতে শোভনই দেবশ্রীর অভিভাবকের কাজ করেন। বিভিন্ন সময়ে তাঁকে প্রয়োজনীয় পরামর্শও দেন। দীর্ঘদিন রাজনীতিতে রয়েছেন শোভন। কলকাতার মেয়র হওয়ার আগে তিনি কলকাতা পুরসভার বিভিন্ন পরিষেবামূলক পদে ছিলেন। ফলে তিনি দেবশ্রীর ‘গাইড’ হয়ে কাজ করেছেন। সেই কারণেই দেবশ্রী যাতে টিকিট পান, তা-ও তাঁকেই নিশ্চিত করতে হয়েছে। তৃণমূল সূত্রের খবর, দেবশ্রীকে জেতানোর দায়িত্ব তিনি নিচ্ছেন বলে নেত্রীকে বোঝাতে পেরেছেন শোভন। তাঁর এক পরিচিতের কথায়, ‘‘দেবশ্রীর টিকিট কেটে দিলে এটাই প্রমাণিত হতো যে, প্রাথমিকভাবে ওঁকে (এবং অন্যান্য টলিউড সেলিব্রিটিদের) ভোটে দাঁড় করানোর সিদ্ধান্তটাই ভুল ছিল! সেই সিদ্ধান্ত কিন্তু নিয়েছিলেন নেত্রী নিজে। সেখানে শোভন’দার কোনও ভূমিকা ছিল না। কিন্তু দেবশ্রীকে জেতানোর দায়িত্ব শোভন’দাকে নিতে হয়েছিল। এবারেও তিনি সেই দায়িত্ব পালন করবেন।’’
আর সেই দেবশ্রীর তালেই ‘গোললাইন সেভ’ হয়ে গেল সোনালি গুহ আর মন্টুরাম পাখিরার বিধানসভা ভোটের টিকিটও! অথচ, সাতগাছিয়ায় টিকিট পাবেন না বলে রাজ্য বিধানসভার ডেপুটি স্পিকার সোনালি প্রায় পা ছড়িয়ে কাঁদতে বসেছিলেন। বিভিন্ন কারণে (মধ্যরাতে হাওড়ার আবাসনে গিয়ে বিখ্যাত হুমকি— ‘‘আমিই সরকার’’ যার অন্যতম) মুখ্যমন্ত্রী তাঁর উপর বিরক্ত ছিলেন। যেমন তিনি বিরক্ত ছিলেন অধুনা সুন্দরবন উন্নয়নমন্ত্রী মন্টুরামের উপরেও। আর দেবশ্রীর টিকিটের বিরোধিতা করে তো জেলা থেকে চিঠিও পৌঁছেছিল তৃণমূল ভবনে!
কিন্তু রাখে শোভন মারে কে!
দক্ষিণ ২৪ পরগনার জেলা তৃণমূল সভাপতি বৈঠকে বলেছেন, সরকার কাজ করেছে। তাঁরাও সকলে মিলেমিশে কাজ করার চেষ্টা করেছেন। বাকি যা করণীয়, সে বিষয়ে নেত্রী নির্দেশ দেবেন।
বস্তুত, শনিবার তাঁর কালীঘাটের বাড়িতে দক্ষিণ ২৪ পরগনা নিয়ে বৈঠকে মমতা যে ‘বার্তা’ দিয়েছেন, তাতে সম্ভবত সবচেয়ে নিশ্চিন্ত শোভন নিজে। নিশ্চিন্ত দেবশ্রী, সোনালি, মন্টুরামেরাও। মমতা বলেছেন, জেলার যে ২৬টি আসন গতবার তৃণমূল জিতেছিল, সেখানকার বিধায়কেরা যেন ভোটের কাজে নেমে পড়েন। বিশেষভাবে তিনি নাম করেছেন দেবশ্রী এবং সোনালির। অভিনেত্রী দেবশ্রী সম্পর্কে যেমন বলেছেন, নিজের কাজ সামলে তিনি কেন্দ্রে যাতায়াত করছেন। আরও ভাল করে করতে হবে। এককালের ছায়াসঙ্গী সোনালি সম্পর্কে তাঁর বয়ান আরও স্নেহশীল। মমতা বলেছেন, সোনালি সম্পর্কে যেন তাঁকে কেউ কিছু বলতে না-আসেন। সোনালিকে তিনি সকলের চেয়ে ভাল চেনেন!
মমতা নাম করেছেন বিধানসভার স্পিকার বিমান বন্দ্যোপাধ্যায়েরও। নেত্রী জানিয়েছেন, বিধানসভার কাজকর্ম সামলেও বিমান বিধানসভা কেন্দ্রে নিয়মিত যথেষ্ট সময় দেন।
এদিনের বৈঠকে আরও কয়েকজনের স্বস্তির শ্বাস পড়ল!
প্রথম, আরাবুল ইসলাম। তাঁকেও অবশ্য শোভনই সম্প্রতি দলে ফিরিয়েছেন। বৈঠকে ডাক পেয়ে একগাল হাসি নিয়ে কালীঘাটে পৌঁছেছেন আরাবুল। ডাক পেয়েছেন আরাবুল-বিরোধী কাইজারও। মমতা বৈঠকে তাঁদের বলেন, মিলেমিশে কাজ করতে হবে। কোনও গোষ্ঠীলড়াই চলবে না।
স্বস্তির শ্বাস পড়ল মুকুল রায়েরও। কারণ, মমতা বৈঠকে জানিয়েছেন, জেলার যে এলাকাগুলিতে ‘বিতর্ক’ রয়েছে, সেগুলি তিনি দেখে নেবেন। বাকিটা দেখে নেবেন মুকুল এবং সুব্রত বক্সি। এই ‘বার্তা’ও স্পষ্ট— বক্সির সমান্তরাল দায়িত্ব দেওয়া হচ্ছে মুকুলকে। বক্তৃতা করতে উঠে মুকুলও তার ‘প্রতিদান’ দিয়েছেন। নেত্রী-বন্দনা করে জানিয়েছেন, রাজ্যে যে ‘পরিবর্তন’ হয়েছে, তার সূচনা হয়েছিল দক্ষিণ ২৪ পরগনা জেলা থেকেই (পঞ্চায়েত ভোটে জেলা পরিষদ দখল)। তার পরে গত চার-পাঁচ বছরে মমতা বন্দ্যোপাধ্যায় যা কাজ করেছেন, দেশের আর কোথাও তার উদাহরণ নেই। তাঁদের সেটা রক্ষা করতে হবে। জানিয়েছেন, সরকারের সাফল্যকে সামনে রেখে একক শক্তিতে তাঁরা লড়বেন। জেলার যে পাঁচটি আসনে গতবার জয় আসেনি, সেগুলিও জিততে হবে।
রাজনৈতিক ‘পরিবর্তন’ বাকি রাজ্যের আগেই এসেছিল দক্ষিণ ২৪ পরগনায়। প্রথমে জেলা পরিষদ দখল এবং তার পরে ২০১১ সালে ওই জেলার ৩১টি আসনের মধ্যে ২৬টিই এসেছিল মমতার ঝুলিতে। তবে ২০০১ সালে মমতার ‘ভরাডুবি’র সময়েও দক্ষিণ ২৪ পরগনা তাঁকে খালি হাতে ফেরায়নি। সেই জেলায় বিধায়কদের বদলাতে চাইছেন না নেত্রী। তবে এক প্রবীণ নেতার কথায়, ‘‘জেলায় গোষ্ঠীদ্বন্দ্ব মাত্রা ছাড়িয়েছে। বিভিন্ন জায়গায় স্থানীয় বিধায়কের সঙ্গে দলের গোলমাল। এই অবস্থায় প্রার্থী বদল করলে ফল খারাপ হতে পারে। তাই আগের বিধায়কদেরই প্রার্থী করার কথা ভাবা হয়ে থাকতে পারে।’’
বিধায়ক দেবশ্রীর কাজকর্ম নিয়ে অসন্তুষ্ট তাঁর কেন্দ্রের তৃণমূল নেতারাই। কেন্দ্রের প্রতি দেবশ্রীর ‘উদাসীনতা’ নিয়ে অসন্তোষ বারবার পৌঁছেছে নবান্নে। বিধানসভাতেও দেবশ্রীর কাজকর্ম নিয়ে দলের মধ্যে হাজারো প্রশ্ন ছিল। অধিবেশনে নিয়মিত এলেও কোনও বিষয়েই কখনও মুখ খুলতে দেখা যায়নি অভিনেত্রী-বিধায়ককে। এলাকার উন্নয়ন নিয়েও বিধানসভার ভিতরে-বাইরে নজরে আসেননি রায়দিঘির বিধায়ক। ফলে আসন্ন নির্বাচনে তাঁর পুনর্মনোনয়ন নিয়ে দলের প্রায় সব স্তরেই সংশয় ছিল। কারণ, ২০১১ সালে ‘মমতা-ঝড়ে’ হেরে গেলেও এলাকা ছাড়েননি সিপিএমের কান্তি গঙ্গোপাধ্যায়।
কিন্তু ওই যে, রাখে শোভন মারে কে!
দেবশ্রী তো বটেই, অনিয়মের অভিযোগ, গোষ্ঠীদ্বন্দ্বে নাম জড়ানোর কারণে জেলার বেশ কয়েকজন বিধায়ক এতদিন ‘টিকিট-উত্কণ্ঠা’য় ছিলেন। ‘দেবশ্রী-ঢেউ’ তাঁদেরও ঠেলে এগিয়ে নিয়ে গিয়েছে। যা স্বীকার করে জেলার এক গুরুত্বপূর্ণ নেতা বলেন, ‘‘দেবশ্রীকে নিয়ে অসংখ্য আপত্তি ছিল। জনপ্রতিনিধি হিসাবে দেবশ্রী কোনওদিক থেকেই এলাকার মানুষ বা দলের প্রত্যাশা পূরণ করতে পারেননি। কিন্তু এই জেলার প্রার্থীদের বিষয়ে শোভনই কার্যত শেষকথা। তাই দেবশ্রীর প্রার্থিপদ নিশ্চিত বলেই মনে হচ্ছে!’’
রাখে শোভন মারে কে!